Sellel suvel algatas justiitsministeerium karistusseadustiku muutmise eelnõu. Täpsemalt öeldes on tegu omamoodi paketiga, kus muudetakse mitmeid erinevaid seadusi ja käsitletakse mitmeid teemasid alates rahapesust kuni ametialaste kuritegudeni. Sisu poolest on aga kõige olulisem koht ikkagi vaenu õhutamise ja vihakõnede kriminaliseerimine. Iseenesest on viha õhutamine ka praegu seadusega piiratud, aga kui hetkel kehtiva variandi järgi tuleb näidata otsest seost sõna ja teo vahel, siis kavandatud eelnõus see seos puudub ja piisab ainult sõnast. Lihtsustatult öeldes kui varem võis Juku-Kalle Raid kanda karistamatult särki «Kommarid ahju!», aga kui üleskutsele ei järgnenud vanade kommunistide ahju ajamist ka reaalsuses, siis ei juhtunud Raidiga midagi. See T-särk võis meeldida või mitte, aga sõnavabadus kaitses selle kandmist. Uue korra järgi ootaks Juku-Kallet ees aga kuni 3 aastat vanglat. Eelnõu järgi peab vaenu õhutamine olema ka süstemaatiline ja avalik. Ühe tõlgenduse järgi tähendaks süstemaatiline, et vähemalt kolm korda. Avalik siis jälle seda, kas haakrist on joonistatud plangu välisküljele või siseküljele – konkreetne näide, kuidas avaliikust tõlgendatakse.